Bota myslimane pret fjalimin e presidentit Obama në Kajro
Fjalimi do të jetë pjesë e përpjekjes së zotit Obama për t’u afruar me botën myslimane, përpjekje e cila nisi që me Ditën e Inaugurimit
Disa qindra të ftuar do të mbushin sot sallën për të dëgjuar fjalimin e Presidentit. Por miliona të tjerë do ta ndjekin atë përmes televizionit. Ky mund të jetë fjalimi i tij më i rëndësishëm deri më tani për politikën e jashtme. Do të jetë edhe fjalimi më i shumëpritur pas premtimeve të fushatës për t’ju drejtuar myslimanëve të botës nga një vend me shumicë islamike. Zoti Obama zgjodhi Egjiptin, në zemrën e botës arabe, si vendin për ta mbajtur këtë fjalim. Por, ndërsa pritet që temat e fjalimit të jenë filozofike dhe të mbulojnë një sërë çështjesh, pjesa që do të ndiqet më me kujdes, do të ketë lidhje me luftën dhe paqen në Lindjen e Mesme. Këshilltarët e Presidentit thonë se ai nuk do të shpalosë ndonjë propozim të ri dhe nuk do të bëjë thirrje për një konferencë tjetër paqeje. Presidenti do të përpiqet të ndryshojë tonin e dialogut mes Shteteve të Bashkuara dhe botës myslimane dhe të zëvëndësojë mosbesimin e krijuar me një frymë bashkëpunimi dhe sinqeriteti. Ben Rouds është një nga autorët e fjalimeve të Presidentit në Këshillin për Siguri Kombëtare. Zoti Rouds thotë se Presidenti ka luajtur një rol aktiv në procesin e shkrimit të fjalimit të tij dhe se për këtë qëllim janë këshilluar një numër ekspertësh brenda dhe jashtë qeverisë. Këshilltari kryesor i Presidentit, Dejvid Akselrod thotë se, ndonëse fjalimi është i rëndësishëm, nuk mund të priten ndryshime dramatike brenda një dite. Sipas tij, fjalimi do të jetë pjesë e përpjekjes së zotit Obama për t’u afruar me botën myslimane, përpjekje e cila nisi që me Ditën e Inaugurimit dhe u forcua gjatë udhëtimit të tij në Turqi gjatë muajit prill. Zoti Akselrod thotë se ulja e tensioneve të krijuara nga lufta në Irak, burgu i Gunatanamos dhe ngecja e procesit izraelito-palestinez të paqes është diçka që do të kërkojë kohë. Megjithatë, Shtëpia e Bardhë thotë se ndjehet e prekur nga interesimi kaq i madh për këtë fjalim. Denis Mekdona është Drejtor i Komunikimit Strategjik në Këshillin për Siguri Kombëtare. Ai thotë se shumë ambasadave amerikane në botë po u vijnë kërkesa pa fund për kopje të fjalimit në gjuhët vendase. Zoti Mekdona thotë se në këtë rast do të përdoren të gjitha format e reja të mediave. Kështu në internet do të publikohen kopje të përkthyera të fjalimit dhe njerëzit mund të japin mendimin e tyre përmes mesazheve telefonike në faqe si Facebook e të tjera. //ek